Agt sterf toe weerlig kerk tref | Maroela Media
Agt sterf toe weerlig kerk tref
Agt mense, insluitend 'n kind, is Saterdag by 'n kerk in Malawi dood nadat 'n weerligstraal die gebou getref het.
"Die lidmate het Saterdag by die Sewendaagse Adventiste-kerk gebid toe die weerligstraal die gebou omstreeks 16:30 getref het," het Charles Mwansambo, hoof van gesondheidsdienste in die ministerie van gesondheid, aan AFP gesê.
Die agt slagoffers, sewe volwassenes en een kind, was reeds dood toe hulle by die Kamuzu sentrale hospitaal aangekom het. Mwansambo het gesê een persoon is in die intensiewesorgeenheid opgeneem en 40 ander persone word as buitepasiënte behandel. "Dit is 'n ramp. Dit was 'n natuurlike verskynsel," het Mwansambo gesê.